Document ID: 32004R2182

Reference:
21.12.2004
LT
Europos Sąjungos oficialusis leidinys
L 373/1
TARYBOS REGLAMENTAS (EB) Nr. 2182/2004
2004 m. gruodžio 6 d.
dėl į euro monetas panašių medalių ir žetonų
EUROPOS SĄJUNGOS TARYBA,
atsižvelgdama į Europos bendrijos steigimo sutartį, ypač į jos 123 straipsnio 4 dalies trečiąjį sakinį,
atsižvelgdama į Komisijos pasiūlymą,
atsižvelgdama į Europos centrinio banko nuomonę (1),
kadangi:
(1)
1999 m. sausio 1 d. euras tapo dalyvaujančių valstybių narių teisėta valiuta pagal 1998 m. gegužės 3 d. Tarybos reglamento (EB) Nr. 974/98 dėl euro įvedimo (2) reikalavimus ir šių trečiųjų šalių, sudariusių susitarimą su Bendrija dėl euro įvedimo, t. y. Monako, San Marino ir Vatikano miesto, teisėta valiuta.
(2)
1998 m. gegužės 3 d. Tarybos reglamente (EB) Nr. 975/98 dėl apyvartai skirtų euro monetų nominalų ir techninių duomenų (3) buvo apibrėžti pagrindiniai euro monetų požymiai. Įvedus euro monetas 2002 m. sausio mėnesį, jos euro zonoje cirkuliuoja kaip vienintelė metalinės formos teisėta mokėjimo priemonė.
(3)
2002 m. rugpjūčio 19 d. Komisijos rekomendacijoje 2002/664/EB dėl į euro monetas panašių medalių ir žetonų (4) buvo rekomenduojama, kad parduodant ir gaminant, saugant, importuojant ir platinant pardavimo ar kitais komerciniais tikslais į euro monetas panašaus dydžio medalius ir žetonus, juose būtų vengiama tam tikrų vaizdinių savybių.
(4)
1997 m. liepos 23 d. Komisijos komunikate dėl euro simbolio naudojimo buvo nustatytas simbolis (€) ir visi valiutos naudotojai buvo raginami naudoti šį simbolį apibūdinant eurais išreikštas pinigines sumas.
(5)
2001 m. spalio 22 d. Komisijos komunikate dėl bendro reverso dizaino autorių teisų apsaugos (5) buvo apibrėžtos priemonės, kurios turi būti taikomos atkuriant euro monetų bendro reverso dizainą.
(6)
Komisija 2001 m. gruodžio 28 d. paskelbė euro monetų vaizdines savybes (6).
(7)
Visuomenei gali būti sudaromas įspūdis, kad medaliai ir žetonai, turintys žodžius „euro“ ar „euro cent“, euro simbolį ar panašų į euro monetų bendro reverso ar bet kurios nacionalinės pusės dizainą, turi teisėtos mokėjimo priemonės statusą bet kurioje eurą įsivedusioje valstybėje narėje ar dalyvaujančioje trečiojoje šalyje.
(8)
Didėja pavojus, kad panašaus į euro monetų dydžio ir turintys panašias metalo savybes medaliai ir žetonai gali būti neteisėtai naudojami kaip euro monetos.
(9)
Todėl tikslinga, kad turintys panašias į euro monetas vaizdines savybes, dydį ar metalo savybes medaliai ir žetonai nebūtų parduodami, gaminami, importuojami ar platinami pardavimo ar komerciniais tikslais.
(10)
Kiekviena valstybė narė turi nustatyti taikomas sankcijas už pažeidimus, Bendrijoje siekiant lygiavertės euro monetų apsaugos nuo panašių medalių ir žetonų,
PRIĖMĖ ŠĮ REGLAMENTĄ:
1 straipsnis
Sąvokų apibrėžimai
Šiame reglamente taikomi tokie sąvokų apibrėžimai:
a)
„euras“ – tai dalyvaujančių valstybių narių, apibrėžtų Reglamento (EB) Nr. 974/98 1 straipsnyje, ir tų dalyvaujančių trečiųjų šalių, kurios sudarė susitarimą su Bendrija dėl euro įvedimo (toliau – dalyvaujančios trečiosios šalys) teisėta valiuta;
b)
„euro simbolis“ – tai eurą (€) reiškiantis simbolis, kaip pavaizduota ir apibūdinta I priede;
c)
„medaliai ir žetonai“ – tie metaliniai objektai, išskyrus monetoms kalti skirtus ruošinius, kurie turi monetų išvaizdą ir (ar) technines jų savybes, tačiau nėra išleisti pagal nacionalines ar dalyvaujančios trečiosios valstybės teisines nuostatas ar kitas užsienio teisines nuostatas ir kurie todėl nėra teisėta mokėjimo priemonė bei nėra teisėti;
d)
„auksas“, „sidabras“ ir „platina“ – tai lydiniai, turintys aukso, sidabro ir platinos, kurių kiekis lydinio masės tūkstantyje dalių yra ne mažesnis kaip 375, 500 ir 850 atitinkamai. Šis apibrėžimas nesusijęs su valstybėse narėse taikomomis prabavimo konvencijomis;
e)
„Europos techninis ir mokslinis centras“ (toliau – ETMC) – Komisijos sprendimu 2004 m. spalio 29 d. įsteigtas subjektas;
f)
„kontrolinė juosta“ – turi II priedo 1 skirsnyje jai suteiktą reikšmę.
2 straipsnis
Apsauginės nuostatos
Atsižvelgiant į 3 ir 4 straipsnius, medalių ir žetonų gamyba ir pardavimas bei jų importas ir platinimas pardavimo ar kitais komerciniais tikslais yra draudžiami šiais atvejais:
a)
kai ant jų paviršiaus yra žodžiai „euro“, „euro cent“ ar euro simbolis; arba
b)
kai jų dydis patenka į kontrolinės juostos ribas; arba
c)
kai bet koks ant medalių ir žetonų paviršiaus esantis dizainas yra panašus į bet kurį kitą nacionalinį averso dizainą ar euro monetų bendrąjį reversą ar yra identiškas ar panašus į dviejų eurų monetų briaunos dizainą.
3 straipsnis
Išimtys
1.   Medaliai ir žetonai, turintys žodžius „euro“ ar „euro cent“ ar euro simbolį be nurodytos nominalios vertės neturi būti draudžiami, kai jų dydis yra už kontrolinės juostos ribų.
2.   Medaliai ir žetonai, kurių dydis yra kontrolinės juostos ribose, nedraudžiami, kai:
a)
jų centre yra pramušta didesnė nei 6 milimetrų skylė ar kai jų forma yra daugiakampė, tačiau neviršijanti šešių kampų, jei laikomasi šio straipsnio 2 dalies c punkto ii papunktyje nustatytų sąlygų; arba
b)
jie pagaminti iš aukso ar sidabro, ar platinos; arba
c)
kai jie atitinka šias sąlygas:
i)
medalių ir žetonų skersmens ir briaunos aukščio deriniai visuomet yra už II priedo 2 skirsnyje nurodytame kiekviename atvejyje apibrėžtų ribų; ir
ii)
medalių ir žetonų skersmens ir metalo savybių deriniai visuomet yra už II priedo 3 skirsnyje nurodytame kiekviename atvejyje apibrėžtų ribų.
4 straipsnis
Leidimais suteikiami nukrypimai
1.   Komisija gali suteikti specialius leidimus naudoti žodžius „euro“ arba „euro cent“ ar euro simbolį laikantis kontroliuojamų naudojimo sąlygų tais atvejais, kai nėra supainiojimo pavojaus. Tokias atvejais susijęs ekonominis subjektas valstybėje narėje turi būti aiškiai atpažįstamas medalio arba žetono paviršiuje ir medalio arba žetono averse ar reverse turi būti įspausta nuoroda „Nėra teisėta mokėjimo priemonė“.
2.   Komisija turi kompetenciją paskelbti ar dizainas yra „panašus“ 2 straipsnio c punkto prasme.
5 straipsnis
Esami medaliai ir žetonai
Medaliai ir žetonai, išleisti prieš įsigaliojant šiam reglamentui, bet neatitinkantys 2, 3 ir 4 straipsniuose nustatytų sąlygų, gali būti toliau naudojami vėliausiai iki 2009 metų pabaigos, išskyrus jei jie gali būti naudojami kaip euro monetos. Šie medaliai ir žetonai registruojami pagal tinkamas valstybėse narėse taikomas procedūras, apie kurias pranešta ETMC.
6 straipsnis
Sankcijos
1.   Valstybės narės nustato šio reglamento nuostatų pažeidimams taikomų sankcijų taisykles ir imasi visų priemonių, reikalingų užtikrinant, kad jos būtų įgyvendinamos. Numatytos sankcijos turi būti veiksmingos, proporcingos ir atgrasančios.
2.   Valstybės narės iki 2005 m. liepos 1 d. priima įstatymus ir kitus teisės aktus, būtinus siekiant taikyti šį straipsnį. Apie tai jos nedelsdamos praneša Komisijai.
7 straipsnis
Taikymas
Šis reglamentas taikomas dalyvaujančiose valstybėse narėse, kaip apibrėžta Reglamente (EB) Nr. 974/98.
8 straipsnis
Įsigaliojimas
Šis reglamentas įsigalioja jo paskelbimo Europos Sąjungos oficialiajame leidinyje dieną.
Šis reglamentas yra privalomas visas ir tiesiogiai taikomas valstybėse narėse pagal Europos bendrijos steigimo sutartį.
Priimta Briuselyje, 2004 m. gruodžio 6 d.
Tarybos vardu
Pirmininkas
H. HOOGERVORST
(1)  OL C 134, 2004 5 12, p. 11.
(2)  OL L 139, 1998 5 11, p. 1. Reglamentas su pakeitimais, padarytais Reglamentu (EB) Nr. 2596/2000 (OL L 300, 2000 11 29, p. 2).
(3)  OL L 139, 1998 5 11, p. 6. Reglamentas su pakeitimais, padarytais Reglamentu (EB) Nr. 423/1999 (OL L 52, 1999 2 27, p. 2).
(4)  OL L 225, 2002 8 22, p. 34.
(5)  OL C 318, 2001 11 13, p. 3.
(6)  OL C 373, 2001 12 28, p. 1.
I PRIEDAS
EURO ATVAIZDAS, KAIP MINIMA 1 STRAIPSNYJE
II PRIEDAS
1.   1 straipsnyje nurodytos kontrolinės juostos apibrėžimas
a)
Medalių ir žetonų dydžio kontrolinė juosta yra skersmens ir briaunų aukščio verčių derinių rinkinys, atitinkamai įtrauktų į skersmens ir briaunų aukščio kontrolinę sritį.
b)
Skersmens kontrolinė sritis yra intervale tarp 19,00 milimetrų ir 28,00 milimetrų.
c)
Briaunų aukščio kontrolinė sritis yra skersmens kontrolinių ribų kiekvienos vertės intervale tarp 7,00 % ir 12,00 %.
2.   3 straipsnio 2 dalies c punkto i papunktyje nurodytos ribos
Apibrėžtos ribos
Skersmuo
(mm)
Briaunos aukštis
(mm)
1.
19,45–20,05
1,63–2,23
2.
21,95–22,55
1,84–2,44
3.
22,95–23,55
2,03–2,63
4.
23,95–24,55
2,08–2,68
5.
25,45–26,05
1,90–2,50
3.   3 straipsnio 2 dalies c punkto ii papunktyje nurodytos ribos
Skersmuo
(mm)
Metalo savybės
1.
19,00–21,94
Elektros laidumas yra tarp 14,00 ir 18,00 % IACS
2.
21,95–24,55
Elektros laidumas yra tarp:
—
14,00 ir 18,00 % IACS; arba
—
4,50 ir 6,50 % IACS, išskyrus jei medalis ar žetonas yra iš vieno lydinio ir jo magnetinis momentas yra už šių ribų – nuo 1,0 iki 7,0 μVs.cm.
3.
24,56–26,05
Elektros laidumas yra tarp:
—
15,00 ir 18,00 % IACS; arba
—
13,00 ir 15,00 % IACS, išskyrus jei medalis ar žetonas yra iš vieno lydinio ir jo magnetinis momentas yra už šių ribų – nuo 1,0 iki 7,0 μVs.cm.
4.
26,06–28,00
Elektros laidumas yra tarp 13,00 ir 15,00 % IACS, išskyrus jei medalis ar žetonas yra iš vieno lydinio ir jo magnetinis momentas yra už šių ribų – nuo 1,0 iki 7,0 μVs.cm.
4.   Grafinis pavaizdavimas
Šis grafikas parodo šiame priede pateiktų apibrėžimų iliustraciją.

Summary:
Į euro monetas panašūs medaliai ir žetonai
Į euro monetas panašūs medaliai ir žetonai
DOKUMENTAS, KURIO SANTRAUKA PATEIKIAMA:
Reglamentas (EB) Nr. 2182/2004 dėl į euro monetas panašių medalių ir žetonų
KOKS ŠIO REGLAMENTO TIKSLAS?
Šiuo reglamentu nustatomos vienodos į euro monetas panašių medalių ir žetonų gamybos sąlygos, siekiant apsaugoti piliečius nuo supainiojimo ar apgaulės pavojaus.
Jame apibrėžiamas su euru susijusių žodžių vartojimas ir medalių ir (arba) žetonų bei euro monetų techninio panašumo laipsnis.
PAGRINDINIAI ASPEKTAI
Šis reglamentas yra skirtas apsaugoti visuomenę nuo suklaidinimo ar apgaulės pavojaus, kylančio dėl į euro monetas labai panašių metalinių objektų, kaip antai medalių ir žetonų. Tokie medaliai ir žetonai ne tik gali būti klaidingai laikomi teisėtomis mokėjimo priemonėmis (gali būti priimami, jei jais atsiskaitoma kaip monetomis ar banknotais), bet jie taip pat gali būti neteisėtai naudojami vietoje euro monetų.
Reglamento tikslais medaliai ir žetonai apibrėžiami kaip metaliniai objektai, kurie turi euro monetų išvaizdą ir (arba) technines jų savybes, tačiau nėra išleisti pagal nacionalines ar dalyvaujančios ES nepriklausančios šalies teisines nuostatas ar kitas užsienio teisines nuostatas ir kurie todėl nėra teisėta mokėjimo priemonė bei nėra teisėti.
Šiuo reglamentu draudžiama medalių ir žetonų, turinčių panašias į bendrą valiutą vaizdines savybes ar kitas ypatybes, gamyba, pardavimas, importas ir platinimas (pardavimo ar kitais komerciniais tikslais).
Ant medalių ir žetonų paviršiaus neturi būti:
žodžių „euro“ ar „euro cent“ arba
euro simbolio.
Ant jų taip pat negali būti:
jokio dizaino, kuris yra panašus į euro monetų dizainą;
Europos Sąjungos (ES) šalių suverenitetą reiškiančių simbolių;
euro monetų briaunos formos arba dizaino ar euro simbolio.
Galiausiai medaliai ir žetonai neturi būti tokio pat dydžio kaip euro monetos. Europos Komisija turi nurodyti tikslius kriterijus, pagal kuriuos nustatoma, ar metalinis objektas yra medalis arba žetonas ir ar jam taikomi šiame reglamente nustatyti draudimai.
Leidžiama naudoti medalius ir žetonus be nurodytos nominalios vertės, ant kurių yra žodis „euro“ arba „euro cent“ ar euro simbolis, jeigu jų dydis pakankamai skiriasi nuo euro monetų dydžio ir ant jų nėra dizaino, panašaus į pirmiau nurodytą dizainą ir simbolius. Tačiau, jei jie yra labai panašaus dydžio, jų centre turi būti pramušta skylė arba jų forma turi būti daugiakampė, tačiau neviršijanti šešių kampų, arba jie turi būti pagaminti iš aukso, sidabro ar platinos, arba jie visuomet turi būti už apibrėžtų ribų.
Komisija gali suteikti specialius leidimus naudoti žodžius „euro“ arba „euro cent“ ar euro simbolį tais atvejais, kai nėra supainiojimo pavojaus. Tokiais atvejais susijęs ekonominis subjektas ES šalyje turi būti aiškiai atpažįstamas medalio arba žetono paviršiuje.
Jei ant medalio ar žetono taip pat nurodyta nominali vertė, medalio arba žetono averse ar reverse papildomai turi būti įspausta nuoroda „Nėra teisėta mokėjimo priemonė“.
Euro monetų nominalai ir techniniai duomenys, vienintelės monetų kaldinimo sistemos monetos, turinčios teisėtos mokėjimo priemonės statusą euro zonoje, nustatyti Tarybos reglamente (ES) Nr. 729/2014.
Prieš įsigaliojant šiam reglamentui išleistus medalius ir žetonus buvo galima naudoti iki 2009 m. pabaigos, su sąlyga, kad jie nebuvo naudojami vietoje euro monetų. Tokie medaliai ir žetonai turi būti registruojami laikantis ES šalyse taikomų procedūrų ir apie juos turi būti pranešama Europos techniniam ir moksliniam centrui.
Šis reglamentas yra taikomas visoms ES šalims, kurios 2002 m. įsivedė eurą (Airijai, Austrijai, Belgijai, Graikijai, Ispanijai, Italijai, Liuksemburgui, Nyderlandams, Portugalijai, Prancūzijai, Suomijai ir Vokietijai). Jo taikymo sritis išplėsta Reglamentu (EB) Nr. 2183/2004 (su Reglamentu (EB) Nr. 47/2009 atliktais daliniais pakeitimais) į ES šalis, kurios dar nėra įsivedusios euro. ES šalys iki 2005 m. liepos 1 d. turėjo nustatyti ir įgyvendinti taisykles dėl sankcijų, taikomų pažeidus šį reglamentą.
NUO KADA TAIKOMAS ŠIS REGLAMENTAS?
              
Reglamentas taikomas nuo 2004 m. gruodžio 21 d.
PAGRINDINIS DOKUMENTAS
2004 m. gruodžio 6 d. Tarybos reglamentas (EB) Nr. 2182/2004 dėl į euro monetas panašių medalių ir žetonų (OL L 373, 2004 12 21, p. 1–6)
Paskesni Reglamento (EB) Nr. 2182/2004 daliniai pakeitimai buvo įterpti į pagrindinį tekstą. Ši konsoliduota versija yra skirta tik informacijai.
paskutinis atnaujinimas 02.02.2017